2023 9 29
LT
Europos Sąjungos oficialusis leidinys
C 349/71
3.4.
Europos lygmeniu didžiausias dalyvaujamosios ir patariamosios demokratijos procesas iki šiol buvo Konferencija dėl Europos ateities, per kurią buvo surengti keturi Europos piliečių forumai, kad piliečiai galėtų kartu apsvarstyti, kokios ateities nori Europos Sąjungai.
EESRK oficialiai dalyvavo šioje iniciatyvoje.
Jis palankiai vertina tai, kad šis bandomasis projektas yra nuodugniai vertinamas, kad būtų galima pasimokyti iš patirties ir pagerinti galimas būsimas iniciatyvas.
3.5.
Visų pirma EESRK apgailestauja, kad trūko informacijos apie šią Konferenciją ir susidomėjimo ja valstybėse narėse, taip pat dėl to, kad būta painiavos dėl jos tikslų.
3.6.
Konferencijos dėl Europos ateities galutinės ataskaitos (2) 36 rekomendacijoje dėl piliečių informavimo ir dalyvavimo ir 39 rekomendacijoje dėl ES sprendimų priėmimo proceso EESRK aiškiai įgaliojamas struktūruotai stiprinti savo institucinį vaidmenį užtikrinant ir palengvinant dalyvaujamosios demokratijos veiklą, kaip antai struktūrinį dialogą su pilietinės visuomenės organizacijomis ir piliečių forumais.
Instituciniu požiūriu EESRK turi puikias galimybes atlikti vaidmenį stiprinant dalyvaujamąją demokratiją ir veikti nuosekliai ir visapusiškai.
3.7.
ES jau dabar turi išsamų ES dalyvavimo priemonių rinkinį, kurį sudaro, pavyzdžiui, rinkimai į Europos Parlamentą, piliečių dialogai ir Europos piliečių iniciatyva, peticijos Europos Parlamentui ir Europos ombudsmenas.
Be to, rengiant teisėkūros iniciatyvas Komisija rengia viešas konsultacijas, tikėdamasi suteikti suinteresuotiesiems subjektams, taip pat ir piliečiams, galimybę tarti žodį tam tikra tema.
Viešos konsultacijos vyksta vadovaujantis Komisijos geresnio reglamentavimo gairėmis ir yra organizuojamos Komisijos portale „Išsakykite savo nuomonę“.
3.8.
2012 m. sukurta Europos piliečių iniciatyva (EPI) yra viena iš pagrindinių ES lygmens dalyvaujamosios demokratijos naujovių.
Ji suteikia galimybę piliečių grupei įtraukti tam tikrą klausimą į ES teisėkūros institucijų darbotvarkę.
3.9.
Tačiau keturios Europos piliečių iniciatyvos, dėl kurių pavyko surinkti milijoną parašų, būtinų siekiant Europos Komisijos atsako, iki šiol turėjo palyginti nedidelį poveikį: pasiūlymai dėl teisėkūros procedūra priimamų aktų buvo priimti atsižvelgiant į iniciatyvas „Teisė į vandenį“ ir „Uždrausti glifosatą“, o 2023 m. buvo paskelbtas pasiūlymas uždrausti visus gyvūnus laikyti narvuose.
EESRK mano, kad Europos piliečių iniciatyva nevisiškai atitinka lūkesčius, todėl, be abejonės, reikėtų jos reformos, kurioje turėtų dalyvauti EESRK.
3.10.
Piliečių dalyvavimą paskatino skaitmeninės platformos.
Internetas suteikė galimybę įtraukti plačiąją pilietinę visuomenę ir tas jos grupes, kurios iki šiol laikėsi atokiai nuo tokio pobūdžio veiksmų, visų pirma jaunimą.
3.11.
Vis dėlto, nors skaitmeninės technologijos padeda palengvinti dalyvavimą ir išplėsti jo mastą, jos taip pat turi trūkumų.
Vykstant konsultacijoms internetu, galima sužinoti nuomones, bet ne visada įmanoma surengti tikrą diskusiją.
3.12.
Norint sukurti tvarius ateities piliečių forumus reikia stipraus internetinio komponento – tai pagrindinis tarpvalstybinių diskusijų, kuriose dalyvauja didžiausias galimas piliečių skaičius, elementas.
Remdamasis Konferencijos dėl Europos ateities daugiakalbėje platformoje įgyta patirtimi ir išmoktomis pamokomis, EESRK siūlo sukurti patobulintą daugiakalbę internetinę platformą, mobiliąją programėlę.
Tai užtikrintų didesnį dalyvavimą nei dalyvaujant renginiuose gyvai, su sąlyga, kad internetinė priemonė būtų skurta taip, kad būtų prieinama kiek galima didesniam piliečių skaičiui.
Fiziniai renginiai tebėra svarbi papildoma konsultacijų internetu priemonė, tačiau jų skaičius turėtų būti pagrįstas ir jie turėtų būti labai orientuoti į aktualias horizontalias temas.
Tokioms šiuolaikinėms skaitmeninėms platformoms sukurti reikėtų skirti pakankamai išteklių (3).
3.13.
EESRK mano, kad reikia kelti piliečių indėlio į viešas diskusijas reprezentatyvumo ir kompetencijos klausimą.
Ar tūkstančiams narių atstovaujančios asociacijos nuomonė yra tokia pat svarbi kaip atskiro piliečio nuomonė?
3.14.
EESRK primena, kad jo nuomonių ir rekomendacijų pridėtinę vertę lemia tai, kad pavyksta pasiekti organizuotos pilietinės visuomenės organizacijų sutarimą ir rasti bendrą vardiklį skirtingiems įvairių visuomenės organizacijų interesams.
(2) (3)
Žr.
Konferencijos dėl Europos ateities galutinių rezultatų ataskaitą.
Kaip pažymėta EESRK tyrime „EESRK, kaip dalyvaujamosios demokratijos veiklos, tokios kaip struktūrinis dialogas su pilietinės visuomenės organizacijomis ir piliečių forumai, tarpininko ir garanto, įgalinimas“ (2023 m.), skaitmenizacijos poreikis yra akivaizdus, tačiau reikia skirti išteklių, kad būtų įmanomas ir fizinis dalyvavimas.